Metrorail sê oor oorsaak van Germiston-treinongeluk | Maroela Media
Metrorail het Dinsdag gesê ŉ ondersoek is van stapel gestuur na die oorsaak van die ongeluk waartydens 226 mense Dinsdag by die Geldenhuys-treinstasie in Germiston beseer is.
ŉ Treinspoor is gesluit, maar die stasie is nog in werking.
Mofokeng het gesê die ongeluk het vanoggend omstreeks 07:45 plaasgevind.
“Twee Metrorail-passasierstreine het vanoggend by die Geldenhuys-treinstasie in die ooste van Johannesburg gebots. Albei treine het in dieselfde rigting van Springs na Johannesburg gereis,” het Mofokeng gesê.
“Die een trein het by die Geldenhuys-stasie stilgestaan en die ander trein het van agter gekom. Die besonderhede oor wat presies die ongeluk veroorsaak het, is nog nie duidelik nie. Ons sal ŉ raad van ondersoek saamstel om ons te help verstaan wat die oorsaak was,” het Mofokeng gesê.
Vogens Mofokeng is aanvanklik berig kabeldiefstal kon dalk die rede vir die ongeluk gewees het. Sy het bygevoeg Metrorail sal alle moontlike scenario’s ondersoek omdat daar tans geen bewyse is dat kabeldiefstal direk met die oorsaak van die ongeluk verbind kan word nie.
“Dit het sedertdien aan die lig gekom dat dit nie die kwessie was nie. Ons probeer om al die bydraende faktore vas te stel,” het Mofokeng gesê.
“Ons sal onmiddellik ná ons al die beseerdes laat verwyder het ŉ verslag gereed hê.”
Volgens haar is 226 pendelaars tydens die ongeluk beseer – 67 matig en 159 gering.
Mofokeng het gesê daar is tans ŉ uur lange vertraging tussen Johannesburg en Germiston weens die enkelspoor wat gebruik word.
Die botsing kom minder as ŉ week nadat die Shosholoza Meyl-trein Donderdag naby Kroonstad in die Vrystaat ontspoor het nadat dit teen ŉ vragmotor gebots het. Minstens 19 mense het in dié ongeluk gesterf en meer as 250 passasiers moes na hospitale gehaas word.
Die 19 oorledenes se naasbestaandes sal hul liggame vandag uitken.
Dit is omdat mense in poste geplaas word sonder enige ondervinding of behoorlike opleiding. Dit gebeur al te dikwels.
Stem Alida , goedkoop arbeid is duur arbeid.
Hulle probeer die onbevoegdheid nou verdoesel deur te beweer daar was kabeldiefstal.
Die mens is nie `n perfekte wese; die lewe is nie `n perfekte proses. Baie ontdekkings het ontstaan weens ongelukke en foute. My ma se oom was `n “sporie”. Na sy aftrede is hy teruggelok om die Spoorweg uit te help. Sy dood was pynlik en wreed: hy is deur twee treintrokke vasgedruk. Wetende dat hy sal sterf sodra een van die trokke weggetrek word, is sy familie laat kom om afskeid te neem.
Ons kan hierdie soort goed probeer versag of regverdig op watter manier ookal, maar die harde werklikheid bly steeds dat die vlak van bevoegdheid konstant daal – hoekom? Aanstellings word lankal nie meer op meriete gedoen nie.